'Star Wars' inspireer navorsers tot kunsvel wat kan voel | Netwerk24
'Star Wars' inspireer navorsers tot kunsvel wat kan voel
03 Augustus 2020 22:50
Navorsers van Singapoer het 'n "elektroniese vel" ontwikkel wat in staat is om 'n gevoel van aanraking na te boots.
Dié ontwikkeling sal mense met prostetiese ledemate in staat stel om voorwerpe te gewaar, tekstuur en selfs temperatuur en pyn te voel.
Die toestel, genaamd ACES (Asynchronous Coded Electronic Skin), bevat 100 klein sensors en is sowat 1 cm2 groot. Die navorsers by die Nasionale Universiteit van Singapoer sê dit kan inligting vinniger as die menslike senuweestelsel verwerk en 20 tot 30 verskillende teksture herken, asook braille-letters met 'n akkuraatheid van 90% lees.
"Mense moet oor iets vryf om tekstuur te voel, maar in dié geval kan die vel net met 'n enkele aanraking verskeie teksture of verskille in grofheid optel," het die navorsingsleier, Benjamin Tee, gesê.
Tee het gesê die konsep is geïnspireer deur 'n toneel in die rolprenttrilogie Star Wars waarin die karakter Luke Skywalker sy regterhand verloor en dit vervang is met 'n robothand wat blykbaar in staat was om weer die sensasie van aanraking te voel. – Reuters